KIRJALLINEN KYSYMYS P-1592/03 esittäjä(t): Karin Scheele (PSE) komissiolle. Geenimuunnettujen ja perinteisten viljelykasvien rinnakkaiselo sekä jäsenvaltioiden toimien lainmukaisuus.



Virallinen lehti nro 051 E , 26/02/2004 s. 0113 - 0114



KIRJALLINEN KYSYMYS P-1592/03 esittäjä(t): Karin Scheele (PSE) komissiolle (5. toukokuuta 2003) Aihe: Geenimuunnettujen ja perinteisten viljelykasvien rinnakkaiselo sekä jäsenvaltioiden toimien lainmukaisuus Komissio on jo pidemmän aikaa keskustellut siitä, onko geneettisesti muunnettujen ja perinteisten tai luonnonmukaisten viljelykasvien viljeleminen samassa ympäristössä mahdollista. Komission jäsen Franz Fischler pohti tiedonannossaan erilaisia vaihtoehtoja, joilla säädettäisiin erilaisten maatalousmuotojen rinnakkainelosta. Komissio keskusteli tiedonannosta 5. maaliskuuta pidetyssä kokouksessaan (IP/03/314). Tällä hetkellä suurin osa komission jäsenistä vastustaa sitä, että geneettisesti muunnettujen ja perinteisten viljelykasvien rinnakkaiselosta säädettäisiin yhteisön lainsäädännössä. Sen sijaan komissio kannattaa jäsenvaltioiden toteuttamia toimenpiteitä, joita täydennettäisiin komission suuntaviivoilla. 1. Miten pitkälle nykyinen yhteisön lainsäädäntö sallii jäsenvaltioiden rajoittaa direktiivin 2001/18/EY(1) mukaisesti sallittujen geneettisesti muunnettujen organismien markkinointia tai käyttöä tai asettaa sille tiettyjä, yhteisön markkinointiluvassa mainitsemattomia ehtoja, mikäli näillä rajoituksilla tai ehdoilla pyritään muihin kuin ihmisten terveyden tai ympäristön suojelua koskeviin tavoitteisiin? 2. Voivatko jäsenvaltiot määrätä muiden kuin direktiivin 2001/18/EY 23 artiklassa mainittujen syiden perusteella, että kun samassa ympäristössä viljellään tiettyjä geenimuunnettuja ja samoja geneettisesti muuntamattomia viljelykasveja, peltojen väliin on jätettävä tietty turvaväli, mikäli tämän turvavälin tarkoituksena on ainoastaan estää geneettisesti muunnettujen ja muuntamattomien viljelykasvien risteytyminen keskenään sekä mahdollisesta risteytymisestä perinteistä maataloutta harjoittaville maanviljelijöille aiheutuvat taloudelliset vahingot? 3. Olisivatko Yhdistyneen kuningaskunnan 13. heinäkuuta 2001 ilmoittamat, T 25 -maissin viljelyyn liittyvät toimet Walesissa periaatteessa olleet lainmukaisia, jos niistä ei olisi tehty direktiivin 90/220/ETY(2) 16 artiklan mukaista ilmoitusta? (1) EYVL L 106, 17.4.2001, s. 1. (2) EYVL L 117, 8.5.1990, s. 15. Margot Wallströmin komission puolesta antama vastaus (19. kesäkuuta 2003) Komissio on sitoutunut etsimään tarkoituksenmukaisia ratkaisuja tavanomaisten, luonnonmukaisten ja muuntogeenisten viljelykasvien rinnakkaiselon mahdollistamiseksi. Komissio katsoo, että unionin alueella ei tulevaisuudessa ole syytä tehdä mahdottomaksi mitään maatalouden muotoa, olipa kyseessä sitten tavanomainen tai luonnonmukainen maataloustuotanto taikka muuntogeenisiä organismeja käyttävä maanviljely. Komissio haluaa selventää, että ympäristön suojelemista ja myös tiettyjen ekosysteemien suojelua koskevien toimenpiteiden tarve on otettu huomioon ympäristöriskien arvioinnissa, joka on suoritettu geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta 12. maaliskuuta 2001 annetun parlamentin ja neuvoston direktiivin 2001/18/EY mukaisella tavalla. Lopulliseen lupaan sisällytetään tarvittaessa tällaisia riskejä koskevat toimenpiteet, joiden toteuttamiseen on olemassa oikeudellinen velvoite. Direktiivi 2001/18/EY ei kuitenkaan koske mahdollisia taloudellisia vaikutuksia esimerkiksi silloin, kun viljelijä menettää hintalisän havaitessaan, että korjatussa sadossa onkin merkintöihin liittyvät kynnysarvot ylittävä määrä muuntogeenisiä organismeja. Euroopan maanviljelijöiden työolot ovat hyvin erilaiset. Tilakoot, tuotantojärjestelmät, vuoroviljelytavat ja viljelyjärjestelmät ja myös luonnonolosuhteet vaihtelevat erittäin paljon Euroopan eri puolilla. Tämä vaihtelu onkin otettava huomioon, kun rinnakkaiseloa edistäviä toimenpiteitä suunnitellaan, toteutetaan ja seurataan, jotta tuottajat voivat noudattaa oikeudellisesti vahvistettuja merkintöihin liittyviä kynnysarvoja. Tämän vuoksi komissio valmistelee parhaillaan jäsenvaltioille annettavaa suositusta, jossa selvitetään rinnakkaiseloon mahdollisesti sovellettavat periaatteet ja toimenpiteet. Tällaisia toimenpiteitä ovat esimerkiksi eristysetäisyydet, puskurivyöhykkeet, siitepölyansat tai -esteet, kylvöajankohtien optimointi ja puhdistusmenetelmät. Suosituksessa ei ainoastaan esitetä rinnakkaiseloa koskevaa selkeää kehystä vaan siinä myös vakuutetaan jäsenvaltioille, että komissio katsoo kansallisella tasolla toteutettujen toimenpiteiden noudattavan yhteisön oikeutta ja myös direktiiviä 2001/18/EY, olivatpa ne sitten sitovia tai eivät. Komissio aikoo antaa suosituksen heinäkuuhun 2003 mennessä. Kahden vuoden kuluttua suosituksen julkaisemisesta Euroopan unionin virallisessa lehdessä komissio raportoi jäsenvaltioilta saamiensa tietojen perusteella neuvostolle ja parlamentille kokemuksista, joita jäsenvaltioissa on saatu rinnakkaiseloa koskevien toimenpiteiden toteuttamisesta, mahdollisten ja tarvittavien lisätoimenpiteiden arviointi mukaan luettuna. Komissio on todennut, että Yhdistyneen kuningaskunnan 13. heinäkuuta 2001 ilmoittamat toimenpiteet eivät ole direktiivin 2001/18/EY 16 artiklan nojalla hyväksyttäviä. Yhdistyneen kuningaskunnan viranomaisten tehtävänä on päättää, aikovatko ne toimittaa ne uudelleen tutkittavaksi.